השקעות לעצלנים

השקעות לעצלנים: הדרך הפשוטה להשקעה ארוכת־טווח בשוק ההון הוא ספר עיון כלכלי מאת תמיר מנדובסקי, שיצא לאור בהוצאת מצפן בשנת 2021, והיה לספר הנמכר ביותר בישראל בשנת 2023. הספר מתאר גישת השקעה פסיבית בשוק ההון, המבוססת על רכישה עקבית של מוצרים מחקי מדדי מניות רחבים. הספר מבוסס על ההנחה כי השקעה פסיבית קבועה ועקבית, במדדי מניות עולמיים, מגוונים ומובילים, תניב בטווח הארוך את התשואה הגבוהה ביותר, בניכוי דמי הניהול הנמוכים ביותר, ובדחיית תשלומי מס. הספר נכתב בהשראת ספרו של ג'ון בוגל, "המדריך למשקיע המתחיל", אך מתבסס על שלוש תיאוריות מתחום הכלכלה והכלכלה ההתנהגותית של זוכי פרס נובל ויליאם שארפ, יוג'ין פאמה ודניאל כהנמן והכלכלן מארק קארהארט (אנ'). הספר נמכר ביותר מ-100,000 עותקים, ותורגם לאנגלית ונמכר בשם: "The Lazy Investor: How to Set a Profitable & Hassle-free Investment Portfolio". בשנת 2022 הושק הסכת רשמי של הספר "השקעות לעצלנים", שהפך תוך שנה אחת לפודקאסט המואזן ביותר בישראל. בשנת 2023 פרסמה חברת שירות הזרמת המוזיקה ספוטיפיי כי הפודקאסט דורג בין עשרת הפודקאסטים המואזנים בישראל לאורך כל השנה. בספטמבר 2024, שר האוצר בצלאל סמוטריץ' שיתף בעמוד הפייסבוק שלו את מעמד הגשת דו"ח הממונה על שוק ההון לשנת 2023, ובתמונה שצולמה נצפה הספר "השקעות לעצלנים" מונח על שולחנו - דבר שעורר ביקורת ולעג על רמת הבנתו של השר בשוק ההון. בפתח דבר לספר נכתב כי הספר מיועד למי שמעוניין להשקיע, אך לא יודע כיצד. בהמשך, הספר מחולק לחצי תאורטי ולחצי מעשי. נקודת המוצא בה נפתח הספר מניחה כי לקורא אין כל ידע בשוק ההון, וההסברים המלווים את הקורא לאורך הספר ממחישים מונחים פיננסים באמצעות דוגמאות יומיומיות המוכרות לכל אדם ממוצע. בפרקים 1 ו-2 מוסברים מושגי יסוד: עקרון הבעלות על חברות מובילות באמצעות אחזקת מניותיהן, וכיצד עובדת צבירת הון לאורך שנים באמצעות כוחה של הריבית המצטברת. בשני הפרקים הבאים מוסבר הצורך (ולטענת המחבר- ההכרח) להשקיע, גם בקרב אלו שאינם מבינים בהשקעות. מסקנתו של המחבר היא שכל אדם צריך להשקיע באופן פשוט ורווחי, ושאסור להפריע להשקעה לעבוד. בפרקים 5–6 מוסבר מבנה ההשקעה בקרנות סל המחקות ביצועי מדדים רחבים ומובילים (כמו מדד תל אביב 125 או מדד S&P 500). בפרק 7 מוסבר כיצד כל אדם יכול לבנות את תיק ההשקעה שלו, ללא ניהול חיצוני המייקר את עלויות השקעותיו, ולשלב בו גם איגרות חוב ומטבע חוץ. בפרקים 8–10 מודגם יישום של ההשקעה, באמצעות בחירת בית השקעות (ברוקראז'), בחירת ניירות ערך בהן ירצה המשקיע להשקיע את הונו, או לחלופין השקעה באמצעות קופת גמל להשקעה. פרק 11 מסביר על יתרונות הטבת מס בהשקעה בקרנות סל המאוגדות באירלנד; ופרק 12, האחרון, מסכם את הספר וקורא לקוראים להפוך את הידע אותו רכשו - לפעולות של ממש. תמיר מנדובסקי הוא איש שב"כ לשעבר, יזם, סופר ומשקיע בשוק ההון ובנדל"ן. לפני שכתב את הספר "השקעות לעצלנים" פרסם את רומן המתח "קנטאור" (ידיעות ספרים, 2022, עורך: אמנון ז'קונט) שבמרכזו עלילה ביטחונית רגישה. במהלך שירותו בשב"כ הושפע רבות מאירועי צוק איתן, "שובו אחים" ורצח מוחמד אבו ח'דיר והחליט להתפטר. לאחר מכן עבד כחוקר הונאות בתעשיית הפינטק. לאחר פרסום הספר "השקעות לעצלנים", הקים את חברת "אסיף השקעות", היושבת ברמת גן והוא מנהלה. הוא בוגר תואר ראשון ביחסים בין-לאומיים ותקשורת, ותואר שני בחקר סכסוכים מהאוניברסיטה העברית. נשוי, אב לשניים ומתגורר ברמת גן. אתר האינטרנט הרשמי של השקעות לעצלנים קבוצת השקעות לעצלנים, ברשת החברתית פייסבוק השקעות לעצלנים, ברשת החברתית פייסבוק פודקאסט השקעות לעצלנים, באתר ספוטיפיי מאחורי הכסף | 19.08.23, באתר חדשות 13, 20 באוגוסט 2023 ראיון של תמיר מנדובסקי (השקעות לעצלנים) בערוץ 13 על השקעות פאסיביות בשוק ההון, סרטון בערוץ "Tamir Mandowsky", באתר יוטיוב (אורך: 05:43) המשקיע העצלן - שיחה עם תמיר מנדובסקי על השקעות וניהול פיננסי – בַּזֶּרֶם, באתר בַּזֶּרֶם, ‏29 בדצמבר 2022 השקעות לעצלנים, ברשת החברתית פייסבוק רבי המכר של ישראל היום: המצעד השנתי | ישראל היום, באתר www.israelhayom.co.il, ‏2023-12-28 רענן שקד, "המדריך להתעשרות איטית", 7 ימים, ידיעות אחרונות, 25 באוגוסט 2023, עמודים 46–50 רענן שקד, "אם אתה לא מת עשיר, זאת אשמתך": איך להשקיע בשוק ההון בלי להבין דבר בשוק ההון, באתר ynet, 30 באוגוסט 2023 ‏The Lazy Investor: How to Set a Profitable & Hassle-free Investment Portfolio, באתר אמזון השקעות לעצלנים - פודקאסט על השקעות, פיננסים והחיים עצמם, באתר של תמיר מנדובסקי ‏The 100 Most Popular Podcasts Right Now, 31 AUG 2023 מצעדי פודקאסטים, אתר ספוטיפיי, 31 באוגוסט 2023 אלון פרוכטר, עדן חסון וטיילור סוויפט המושמעים ביותר בספוטיפיי ב-2023, באתר כאן – תאגיד השידור הישראלי, 29 בנובמבר 2023 Facebook, www.facebook.com ליעד ורבר, במה להשקיע? לתמיר מנדובסקי "הגורו של העצלנים" יש תשובה, באתר mynet‏ בת ים, 27 באפריל 2023 מתן חביליו, ‏המנטור של המשקיעים העצלנים: הסיפור של תמיר מנדובסקי, באתר ‏מאקו‏, 6 ביוני 2023 אפרים לפיד, ‏המציאות של איש שב"כ : ביום לוחם, בלילה חולם ומתלבט, באתר "IsraelDefense‏", 20 במרץ 2022 ענת לב-אדלר, "בעולם פוליטי הפכפך - תיק ההשקעות הוא חוף המבטחים שלכם", באתר ynet, 30 באוגוסט 2023 אודות תמיר מנדובסקי מי אנחנו, באתר אסיף השקעות השקעות לעצלנים, באתר תמיר מנדובסקי